Syv nordjyske projekter får støtte af Realdanias ildsjælekampagne.

Syv nordjyske projekter får nu støtte af Realdanias ildsjælekampagne. Med kampagnen til byggeriets ildsjæle ønsker Realdania at bakke op om frivillige kræfter. Gennem to ansøgningsrunder har det været muligt at søge om støtte til at gøre sin idé til virkelighed. Ikke mindre end 218 ildsjælegrupper meldte sig på banen i kampagens anden ansøgningsrunde, og med bistand fra et fagligt rådgiverpanel har Realdania nu udvalgt de i alt 36 projekter på landsplan, som samlet modtager 12 mio. kr. i støtte til realisering. Syv af dem er nordjyske. Her kan nævnes et projekt i Lønstrup, hvor lokale borgere vil renovere byens historiske sommerbiograf, og en sammenslutning af fiskere og aktive borgere vil skabe et nyt kulturelt mødested på stranden. I Sillerslevs tomme købmandsbutik i Morsø Kommune vil frivillige kræfter skabe galleri og hobbycafé. Og i Vrensted ved Hjørring vil en gruppe ildsjæle skabe et nyt samlingssted i byen med udgangspunkt i den nedlagte skole. Alle projekter er drevet af passionerede mennesker, og hver på deres måde skaber de fysiske forbedringer, nye mødesteder og bedre livskvalitet i lokalmiljøerne.